આ વાણી મારી સ્મૃતિમાંથી સેરવી લીધી છે એટલે એના શબ્દોમાં ફેરફાર થાય એ સ્વાભાવિક છે. પરંતુ મહારાજની વાણીનો સારગર્ભ એ જ રહ્યો છે. એનો આખો સૂર છટકવા દીધો નથી. મહારાજના લાંબા સમાગમને લીધે એમની વાણીની લઢણ, એમનો અવાજ, એમની કહેવાની રીતે અને જે કંઈ કહેવું છે તેની વિશદતા વગેરે ભૂલ્યા ભૂલાય એવા નથી. તેમાંય જેવો જીવનમાં, તેવો જ એમની વાણીમાં એક અકૃત્રિમ સરળતાનો પ્રસાદ છે એની સુગંધ તો જેમણે એક વખત ધ્યાનપૂર્વક અને સહૃદયતાથી માણી છે તેમને માટે એ કાયમની મૂડી બની જાય તેવી તેની આત્મશીલતા છે.